Jeugdige in hof oor Kovsie-dosent se moordUniversiteit van die Vrystaat Foto: UV, Facebook ŉ 18-jarige wat glo ŉ dosent aan die Universiteit van die Vrystaat vermoor het, het Dinsdag in die Bloemfonteinse landdroshof verskyn. “Die saak teen Khethang Abednego Ramolula is tot 3 November uitgestel waar hy formeel sal aansoek doen om borgtog,” het konst. Sinah Mpakane, woordvoerder van die polisie, gesê. Hy bly in aanhouding. Ramolula is Saterdagaand in verband met die moord op Lehlohonolo Mathengtheng (27) in hegtenis geneem. Mathengtheng se vriende het hom Sondag, 28 September, dood aangetref in sy woonstel in Willows, Bloemfontein. Hulle het dadelik die polisie ontbied. Hy is keelaf gesny. Mathengtheng was ŉ nagraadse student en dosent in die departement van mediese mikrobiologie en virologie aan die UV. Ramolula is glo ŉ Graad 10-leerling by ŉ plaaslike hoërskool en was glo een van Mathengtheng se vriende.